SL Uradni list Evropske unije C 182/20

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2007/C 182/11)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„OLOMOUCKÉ TVARÙŽKY“

ES št.: CZ/PGI/005/0399/19.10.2004

ZOP ( ) ZGO ( X )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Úřad průmyslového vlastnictví Naslov: Antonína Čermáka 2a CZ-160 68 Praha 6 – Bubeneč Tel.: (420) 220 383 111 Telefaks: (420) 224 324 718 E-naslov: posta@upv.cz

2. Vlagatelj:

Naziv: A. W. spol. s r. o. Naslov: Palackého 4 CZ-789 83 Loštice Tel.: (420) 583 401 211 Telefaks: (420) 583 445 127 E-naslov: awlostice@tvaruzky.cz Sestava: proizvajalci/predelovalci ( X ) drugo ( )

Ta vloga odstopa od člena 5(1) Uredbe Sveta (ES) št. 510/2006, saj je na območju le en proizvajalec. Zahteve iz člena 2 Uredbe Komisije (ES) št. 1898/2006 so izpolnjene.

3. Vrsta proizvoda:

Skupina 1.3: Sir

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Naziv: „Olomoucké tvarůžky“

4.2 Opis: Olomoucké tvarůžky je nemasten sir, ki zori pod plastjo skorje in ima tipičen okus in vonj, ki se ga tradicionalno označuje s pridevnikom „tvarůžková“. Ta ostri in pikantni, zares edinstveni okus oziroma vonj nastane zaradi globoke proteolize, do katere pride pri zorenju sira zaradi površinske mikroflore. Okus in vonj sta lahko rahla ali pa izrazita, kar je odvisno od stopnje dozorelosti. Sir, ki je na površini prekrit z zlatorumeno skorjo, je lepljive, polmehke do mehke konsistence, z znatno svetlejšim jedrom. Vsebnost maščobe je največ 1 %, vsebnost suhe snovi pa med 34 % in 38 %. Običajno ima sir obliko kratkih rezin, obročev, paličic, ki praviloma tehtajo po 20-30 g, ali pa je v kosih nepravilne oblike. Sir Olomoucké tvarůžky je namizni sir.

4.3 Geografsko območje: Območje Haná z geografskim in gospodarskim središčem Olomouc.

4.4 Dokazilo o poreklu: Celoten proizvodni proces sira Olomoucké tvarůžky, od trenutka prejema kupljene surovine (nemastna kisla skuta) do pakiranja sira, se vedno izvaja centralizirano, tj. na enem samem mestu v opredeljenem zemljepisnem območju Haná. To je neizogibna zahteva, ki temelji na zaporedju posameznih stopenj proizvodnega procesa in njegovi naravi, ki je v bistvu biotehnološka, zaradi česar je vsako prevažanje in/ali prestavljanje nepakiranega sira izven proizvodnega obrata izključeno.

Proizvodna dokumentacija vsebuje zapise o dobaviteljih vsake od surovin, zapise o poteku proizvodnje in zapise o kupcih posameznih dobav proizvodov. Na vsaki embalaži proizvoda sta napisana naziv in naslov proizvajalca. Vse to omogoča sledljivost nazaj po celotnem proizvodnem procesu. Celotni proizvodni proces je pod stalnim nadzorom pooblaščenih nadzornih organov.

4.5 Metoda pridobivanja: Sir Olomoucké tvarůžky se proizvaja iz nemastne kisle skute, za katero so značilni drobljiva konsistenca, velika in trdna zrna, visoka kislost in biološka aktivnost. Proizvodnja sira Olomoucké tvarůžky se začne z nakupom skute. Skuta se zmelje in zmeša ob dodajanju kuhinjske soli. Tako pripravljena skuta se za kratek čas namesti v posode. Z zgostitvijo in preprečitvijo dostopa zraka se doseže spontana enakomerna porazdelitev želenih lastnosti skute. Potem se skutna masa zmeša z zorilnimi komponentami (plemenite mlečne kulture) in regulatorji kislosti ter zmelje, tako da nastane fina skutna zmes, primerna za oblikovanje.

Zmes za oblikovanje se oblikuje v želeno obliko. Tako dobljeni polizdelki se odložijo na rešetke, ki se prenesejo v prostor za dozorevanje. Zaradi delovanja zorilnih komponent in vzdrževane temperature ter vlažnosti okolja površina polproizvoda dozoreva. Tako se konča prva stopnja zorenja. Sledi pranje sira, ki ustvarja pogoje za drugo stopnjo zorenja, med katero se na površini sira razmnoží aerobna proteolitična mikroflora, katere encimska dejavnost povzroči nastanek zlatorumene skorje in edinstveni okus, vonj in barvo sira Olomoucké tvarůžky. Potem ko sir doseže zahtevano stopnjo dozorelosti, se najprej zapakirajo posamezni kosi sira, potem pa ti še v večje zbirne embalaže.

4.6 Povezava: Proizvodnja sira Olomoucké tvarůžky v geografskem območju Haná je bila prvič dokumentirana že na prehodu iz 15. v 16. stoletje.

O dobrem slovesu sira Olomoucké tvarůžky pričajo na primer nagrada, ki mu je bila dodeljena na 1. avstrijski mlekarski razstavi na Dunaju leta 1872, in članki v številnih strokovnih publikacijah, katerih avtorji so J. Kux, dr. Klenze, Mair-Waldburg, prof. dr. Laxa, inž. Kněz itd..

Sir Olomoucké tvarůžky, znan v javnosti tudi kot „syrečky“, „tvarůžky“, „tvargle“, „olomoucké“ itd., je prvotni češki sir in danes eden najbolj znanih domačih sirov. Uživa veliko priljubljenost in priznanje, kar dokazuje skoraj 18 000 spletnih povezav in oddaje na televiziji in radiu. V skladu z rezultati preiskave, objavljene v reviji Readers' Digest – Selection iz februarja 2005, je sir Olomoucké tvarůžky na 4. mestu po potrošnji med dozorelimi siri. Sir Olomoucké tvarůžky je mogoče kupiti v skoraj vsaki trgovini z živili in najti v menujih mnogih restavracij. Obstaja ogromno kuharskih receptov za njegovo pripravo in veliko kuharskih knjig z njimi. Sir je omenjen v vseh turističnih vodičih in informacijah, povezanih z zadevnim območjem, med gastronomskimi specialitetami pa je omenjen tudi na uradnih spletnih straneh Češke republike. Informacije o siru Olomoucké tvarůžky najdemo v mnogih enciklopedijah, npr. v enciklopedijah Otto, Universum, Wikipedia in Vševěd. Obstaja celo muzej za Olomoucké tvarůžky v kraju Loštice, kjer je dolga leta potekala proizvodnja tega sira.

4.7 Nadzorni organ:

Naziv: Krajská veterinární správa pro Olomoucký kraj Naslov: Tř. Míru 101 CZ-779 00 Olomouc Tel.: (420) 585 700 730 Telefaks: (420) 585 700 746 E-naslov: kvsm@svscr.cz

4.8 Označevanje: —

(1) UL L 93, 31.3.2006, str. 12.